Danmark og Australien er nu i officiel kontakt med hensyn til at sende folk og udstyr af sted for at hjælpe til i kampen mod de voldsomme brande, der hærger dele af landet.

Det fortæller katastrofeekspert og kontorchef i Internationalt Beredskab i Beredskabsstyrelsen, Jens Oddershede.

- Vi er i kontakt med australske myndigheder. Men vi sender ikke hjælp afsted, før de officielt beder om det.

Jens Oddershede fortæller, at Beredskabsstyrelsen gennem længere tid har fulgt situationen i Australien med overvejelser om, hvordan Danmark bedst kan hjælpe.

Vi er i kontakt med australske myndigheder. Jens Oddershede, Beredskabsstyrelsen

- Det hele kommer jo an på, hvad de australske myndigheder beder om hjælp til. Men vi planlægger at kunne sende omkring 50 brandfolk med udstyr af sted. Det arbejder vi på, siger han.